## Zakon o postupku primopredaje vlasti

### NN 94/2004 (12.7.2004.), Zakon o postupku primopredaje vlasti

# HRVATSKI SABOR

if !supportEmptyParas endif

1774

Na temelju članka 88. Ustava Republike Hrvatske,
donosim

## ODLUKU

### O PROGLAŠENJU ZAKONA O POSTUPKU PRIMOPREDAJE VLASTI

Proglašavam Zakon o postupku primopredaje
vlasti, koji je donio Hrvatski sabor na sjednici 2. srpnja 2004. godine.

Broj: 01-081-04-2386/2
Zagreb, 7. srpnja 2004.

Predsjednik
Republike Hrvatske
**Stjepan Mesić,** v. r.

## ZAKON

### O POSTUPKU PRIMOPREDAJE VLASTI

Članak 1.

Ovim se Zakonom uređuje
postupak primopredaje vlasti, utvr­­đu­ju ograničenja ovlasti Vlade Republike
Hrvatske (u dalj­njem tekstu: Vlada) od dana raspisivanja parlamentarnih izbora
do stupanja na dužnost Vlade nakon provedenih parlamentarnih izbora, status
određenih državnih dužnosnika i drugih imenovanih osoba, te se propisuju
obveze, rokovi i postupanja vezano uz postupak primopredaje vlasti.

Članak 2.

Postupak primopredaje
vlasti provodi se nakon konstituiranja Hrvatskoga sabora po provedbi
parlamentarnih izbora, kao i po sastavljanju i stupanju Vlade na dužnost, kao
posljedica uživanja povjerenja većine svih zastupnika u Hrvatskom saboru.

U postupku primopredaje
vlasti, Vlada kojoj prestaje mandat, dužna je izvijestiti Vladu koja stupa na
dužnost, o stanju i problemima u obavljanju poslova iz ovlasti Vlade, a svaki član
Vlade kojoj prestaje mandat, detaljno izvijestiti o stanju i problemima u područjima
iz djelokruga tijela kojim su upravljali.

Članak 3.

Vlada kojoj prestaje
mandat, dužna je, osim izvješća iz članka 2. stavka 2. ovoga Zakona, Vladi koja
stupa na dužnost podnijeti posebno izvješće o preuzetim, a nepodmirenim
obvezama, do dana primopredaje vlasti.

Članak 4.

Od dana raspisivanja
izbora Vlada ne smije donositi odluke o imenovanjima na dužnosti.

Iznimno, Vlada može, u slučajevima kada je to nužno
radi osiguranja nesmetanog rada tijela državne uprave ili drugih državnih
tijela, imenovati vršitelja dužnosti.

Članak 5.

Od dana raspisivanja izbora Vlada ne smije
zaključivati ugovore značajnije vrijednosti, osim ukoliko bi nezaključivanje
ugovora prouzročilo znatnu materijalnu štetu, odnosno ukoliko je zaključivanje
ugovora nužno radi ispunjenja međunarodnih obveza Republike Hrvatske, a za
poslove za koje se pretpostavlja da će biti okončani do stupanja na dužnost
Vlade, nakon provedenih parlamentarnih izbora.

Ugovor zaključen suprotno odredbi stavka 1.
ovoga članka je ništav.

Članak 6.

Danom stupanja na dužnost Vlade, na raspolaganje
Vladi stavljaju se mandati za obavljanje dužnosti sljedećih državnih dužnosnika:
tajnika Vlade, zamjenika tajnika Vlade, državnih tajnika, tajnika
ministarstava, pomoćnika ministara, predstojnika ureda Vlade, ravnatelja državnih
upravnih organizacija, glavnoga državnog rizničara, ravnatelja agencija Vlade i
ravnatelja zavoda koje imenuje Vlada.

Vlada će u roku od 60 dana od stupanja na dužnost,
donijeti odluku o razrješenju, odnosno o ponovnom imenovanju na dužnost dužnosnika
iz stavka 1. ovoga članka.

Zatečeni dužnosnici iz stavka 1. ovoga članka
nastavljaju obavljati dužnost do donošenja odluke iz stavka 2. ovoga članka.

Članak 7.

Državni dužnosnici koji su članovi skupština
trgovačkih društava, predsjednici i članovi nadzornih odbora trgovačkih društava,
za koja je Hrvatski sabor utvrdio da su od posebnoga državnog interesa,
stavljaju članstvo u tim tijelima na raspolaganje tijelu koje ih je imenovalo.

Osobe koje obnašaju dužnosti iz stavka 1. ovoga članka
dužne su staviti članstvo na raspolaganje u roku od 15 dana od dana stupanja
Vlade na dužnost.

Vlada će o članstvu stavljenom na raspolaganje
odlučiti u roku od 60 dana od isteka roka iz stavka 2. ovoga članka.

Članak 8.

Razriješeni dužnosnik koji ne bude ponovno
imenovan na dužnost koju je obnašao ili na drugu dužnost, a koji je prije
imenovanja bio državni službenik, ima pravo rasporeda, bez natječaja, u državno
tijelo u kojem je bio u službi prije imenovanja na dužnost, ili u drugo državno
tijelo, ukoliko postoji slobodno službeničko mjesto za koje ispunjava propisane
stručne uvjete.

Zahtjev za raspored razriješeni dužnosnik mora
podnijeti najkasnije u roku od 30 dana od dana prestanka dužnosti, čelniku
tijela u kojem je bio u službi prije imenovanja.

Članak 9.

Razriješeni dužnosnik po prestanku dužnosti ima
pravo povratka na rad, na poslove na kojima je radio prije imenovanja ili na
druge odgovarajuće poslove kod poslodavca kod kojeg je radio prije imenovanja
na dužnost.

Zahtjev za povratak na rad razriješeni dužnosnik
mora podnijeti najkasnije u roku 30 dana od prestanka dužnosti.

Ugovorom između dužnosnika koji stupa na dužnost
i bivšeg poslodavca pobliže će se odrediti uvjeti i rokovi ostvarivanja prava
iz stavka 1. ovoga članka.

Članak 10.

Ukoliko razriješeni dužnosnik
ne ostvari prava iz članka 8. i 9. ovoga Zakona, odnosno za razdoblje do
ostvarenja prava, ostvaruje pravo na naknadu sukladno zakonu kojim se uređuju
prava i obveze državnih dužnosnika.

Članak 11.

Ovaj Zakon stupa na
snagu osmoga dana od dana njegove objave u »Narodnim novinama«.

Klasa: 010-01/04-01/02
Zagreb, 2. srpnja 2004.

HRVATSKI SABOR

Predsjednik
Hrvatskoga sabora
**Vladimir****Šeks****,** v. r.

Zakon, NN 94/2004-1774